তথ্যবিবরণী নম্বর : ৩৬৭৫

**সরকার সাম্প্রদায়িক সম্প্রীতির বৈষম্যহীন সমাজ বিনির্মাণে কাজ করে যাচ্ছে**

 **-- ধর্ম প্রতিমন্ত্রী**

ঢাকা, ২৫ ভাদ্র (৯ সেপ্টেম্বর) :

ধর্ম প্রতিমন্ত্রী মোঃ ফরিদুল হক খান বলেছেন, হাজার বছরের সাংস্কৃতিক ঐতিহ্য এবং মহান মুক্তিযুদ্ধের চেতনা ধারণ করে প্রধানমন্ত্রী শেখ হাসিনার সরকার সাম্প্রদায়িক সম্প্রীতির বৈষম্যহীন সমাজ বিনির্মাণে নিরলসভাবে কাজ করে যাচ্ছে।

প্রতিমন্ত্রী আজ ঢাকার মেরুল বাড্ডায় আন্তর্জাতিক বৌদ্ধ বিহারে বাংলাদেশ বুদ্ধিস্ট ফেডারেশন, উইমেন্স কর্তৃক ‘শুভ মধু পূর্ণিমা-২০২২’ উপলক্ষ্যে আয়োজিত ‘শুভ মধু পূর্ণিমার তাৎপর্য ও বুদ্ধের মানবতাবাদ’ শীর্ষক আলোচনা সভায় প্রধান অতিথির বক্তৃতায় এসব কথা বলেন।

প্রতিমন্ত্রী আরো বলেন, বৌদ্ধ ধর্মাবলম্বীগণ যুগ যুগ ধরে বাংলাদেশের আর্থসামাজিক উন্নয়নে গুরুত্বপূর্ণ ভূমিকা রাখছে। তিনি বলেন, মহাস্থানগড়, সৌমপুর বিহার, ময়নামতি বিহার, বাংলা সাহিত্যের আদি কবিদের রচিত চর্যাপদ এ অঞ্চলে উন্নত বৌদ্ধ সভ্যতার সাক্ষ্য বহন করে।

প্রতিমন্ত্রী বলেন, বর্তমান সরকারের আমলে বৌদ্ধ সম্প্রদায়ের ব্যক্তি ও প্রতিষ্ঠানের উন্নয়নে উল্লেখযোগ্য কার্যক্রম বাস্তবায়ন করা হয়েছে। তিনি বলেন, বৌদ্ধ ধর্মীয় কল্যাণ ট্রাস্টের আমানত তহবিল ৪ কোটি টাকা হতে ৭ কোটি টাকায় বৃদ্ধি করা হয়েছে। তিনি বলেন, ধর্ম বিষয়ক মন্ত্রণালয় হতে ২০০৯ হতে ২০২০ খ্রি. পর্যন্ত ১৪৯৪টি বৌদ্ধ প্যাগোডা ও শ্মশানে ৪০ কোটি ২৮ লাখ ৯ হাজার টাকা অনুদান প্রদান করা হয়েছে।

 প্রতিমন্ত্রী বলেন ‘প্যাগোডা ভিত্তিক প্রাক-প্রাথমিক ও ধর্মীয় শিক্ষা প্রকল্প’ এর আওতায় ২০১৫ সাল হতে ২০১৭ সাল পর্যন্ত মোট ১০০টি শিক্ষা কেন্দ্রে ৬ হাজার বৌদ্ধ শিশুকে শিক্ষা প্রদান করা হয়েছে। বর্তমানে এ প্রকল্পের ২য় পর্যায়ে ১২টি জেলার ৬২টি উপজেলায় ৩০০টি শিক্ষাকেন্দ্রের মাধ্যমে ২০ হাজার বৌদ্ধ শিশুকে প্রাক-প্রাথমিক, ধর্মীয় ও নৈতিকতা শিক্ষা প্রদান করা হচ্ছে।

আন্তর্জাতিক বৌদ্ধ বিহারের বিহারাধ্যক্ষ ভদন্ত ধর্ম মিত্র মহাথেরোর সভাপতিত্বে অনুষ্ঠিত সভায় আরো বক্তব্য রাখেন রাষ্ট্রপতি কার্যালয়ের সচিব সম্পদ বড়ুয়া, প্রধানমন্ত্রীর বিশেষ সহকারী ও বাংলাদেশ আওয়ামী লীগের দপ্তর সম্পাদক ব্যারিস্টার বিপ্লব বড়ুয়া, বৌদ্ধ ধর্মীয় কল্যাণ ট্রাস্টের ভাইস চেয়ারম্যান সুপ্ত ভূষন বড়ুয়া, বাংলাদেশ বুদ্ধিস্ট ফেডারেশনের সভাপতি প্রকৌশলী দিব্যেন্দু বিকাশ বড়ুয়া, সাধারণ সম্পাদক শ্রীমৎ ভিক্ষু সুনন্দপ্রিয়, বাংলাদেশ বুদ্ধিস্ট ফেডারেশন উইমেন্স এর সভাপতি অধ্যাপিকা ডা.দীপি বড়ুয়া, সাধারণ সম্পাদক অধ্যাপিকা সুদীপা বড়ূয়া প্রমুখ।

#

আনোয়ার/মোশারফ/সেলিম/২০২২/২২৩০ ঘণ্টা

তথ্যবিবরণী নম্বর : ৩৬৭৪

**দোঁহা শুধু কবিতাই নয়, সাধনাও**

 **-- সংস্কৃতি প্রতিমন্ত্রী**

ঢাকা, ২৫ ভাদ্র (৯ সেপ্টেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, দোঁহা শুধু কবিতাই নয়, সাধনাও। কখনো আরাধনার পর্যায়েও পড়ে। এর চর্চা আঙ্গিকগত যতটা, তার চেয়ে বেশি ভাবাত্মক। আভিধানিক অর্থে দোঁহা মূলত দুই চরণ বিশিষ্ট পদ। কিন্তু এটা সর্বতোভাবে সত্য নয়। কেন না, দুই চরণের পাশাপাশি শত শত চরণের দোঁহাও রচিত হয়েছে।

প্রতিমন্ত্রী আজ রাজধানীর বাংলাদেশ শিল্পকলা একাডেমির জাতীয় নাট্যশালার সেমিনার কক্ষে জহির রায়হান ফিল্ম ইনস্টিটিউট ও কবিতার কথা গ্রুপ এর যৌথ আয়োজনে কবি ইউসুফ মুহম্মদের সাড়া জাগানো দোঁহা-কাব্যগ্রন্থ 'নেহাই' এর পাঠ প্রতিক্রিয়া ও আবৃত্তি অনুষ্ঠানে প্রধান অতিথির বক্তব্যে এসব কথা বলেন।

সংস্কৃতি প্রতিমন্ত্রী বলেন, দোঁহার একটি বিশেষ বৈশিষ্ট্য দুর্বোধ্যতা ও বক্তব্য আড়ালের প্রবণতা। তবে সব দোঁহাই দুর্বোধ্য নয়, বোধগম্য দোঁহাই বেশি। প্রতিমন্ত্রী এ সময় এ ধরনের ব্যতিক্রমী আয়োজনের জন্য আয়োজকদের ধন্যবাদ জানান ও দোঁহার কবি ইউসুফ মুহম্মদের সর্বাঙ্গীণ সাফল্য কামনা করেন।

কবিতার কথা গ্রুপ এর এডমিন এবং বাংলাদেশ রাইটার্স ক্লাবের সাধারণ সম্পাদক কবি শাহ মোহাম্মদ সানাউল হকের সভাপতিত্বে অনুষ্ঠানে বক্তৃতা করেন বাংলা একাডেমির মহাপরিচালক জাতিসত্তার কবি মুহম্মদ নূরুল হুদা, বিশিষ্ট কথাশিল্পী ও প্রবন্ধকার আবুল কাসেম, কবি আসাদ মান্নান, কবি মিনার মনসুর ও কবি সৈকত হাবিব, চলচ্চিত্র নির্মাতা ও জহির রায়হান ফিল্ম ইনস্টিটিউটের সাধারণ সম্পাদক প্রদীপ ঘোষ।

#

ফয়সল/মোশারফ/রফিকুল/সেলিম/২০২২/২১৪০ ঘণ্টা

তথ্যবিবরণী নম্বর : ৩৬৭৩

**তরুণদেরকে আরো বেশি খেলাধুলায় অংশগ্রহণ করতে হবে**

 **-- জনপ্রশাসন প্রতিমন্ত্রী**

মেহেরপুর, ২৫ ভাদ্র (৯ সেপ্টেম্বর) :

জনপ্রশাসন প্রতিমন্ত্রী ফরহাদ হোসেন বলেছেন, স্বাস্থ্য সকল সুখের মূল। তাই তরুণদের স্বাস্থ্য রক্ষায় আরো বেশি খেলাধুলায় অংশগ্রহণ করতে হবে।

আজ মেহেরপুরে গোভীপুর মাধ্যমিক বিদ্যালয় মাঠে ফুটবল টুর্নামেন্টের ফাইনাল খেলার পুরস্কার বিতরণী অনুষ্ঠানে প্রধান অতিথির বক্তৃতায় প্রতিমন্ত্রী এ কথা বলেন।

ফরহাদ হোসেন বলেন, খেলাধুলার সাথে সম্পৃক্ত থাকলে মানুষের শারীরিক ও মানসিক স্বাস্থ্য ভালো থাকে। এছাড়া বিপথগামী হওয়ারও সম্ভাবনা থাকে না। তাই, একটি সুস্থ ও সক্ষম তরুণ সমাজ গঠনে তাদেরকে খেলাধুলার প্রতি আগ্রহী করে গড়ে তুলতে হবে।

মেহেরপুরের জেলা প্রশাসক ড. মনসুর আলম খান, পুলিশ সুপার মোঃ রাফিউল আলম অনুষ্ঠানে বিশেষ অতিথি হিসাবে উপস্থিত ছিলেন।

#

শিবলী/মোশারফ/রফিকুল/সেলিম/২০২২/২১৩০ ঘণ্টা

তথ্যবিবরণী নম্বর : ৩৬৭২

**চারদিনের রাষ্ট্রীয় সফর শেষে দেশে ফিরলেন স্বাস্থ্যমন্ত্রী**

ঢাকা, ২৫ ভাদ্র (৯ সেপ্টেম্বর) :

বিশ্ব স্বাস্থ্য সংস্থার আমন্ত্রণে চারদিনের রাষ্ট্রীয় সফর শেষে ভুটান থেকে দেশে ফিরেছেন স্বাস্থ্য ও পরিবার কল্যাণ মন্ত্রী জাহিদ মালেক। আজ তিনি একটি ফ্লাইটে হযরত শাহজালাল আন্তর্জাতিক বিমানবন্দরে অবতরণ করেন।

এসময় স্বাস্থ্যমন্ত্রীকে স্বাগত জানান স্বাস্থ্য অধিদপ্তরের মহাপরিচালক অধ্যাপক ডা. এবিএম খুরশীদ আলম, স্বাস্থ্য শিক্ষা অধিদপ্তরের মহাপরিচালক অধ্যাপক ডা. এ কে এম আমিরুল মোরশেদ, মন্ত্রণালয়ের অতিরিক্ত সচিবসহ অন্যান্য ঊর্ধ্বতন কর্মকর্তাবৃন্দ।

পাঁচ দিনব্যাপী এই আন্তর্জাতিক সম্মেলনে যোগ দিয়ে স্বাস্থ্যমন্ত্রী কোভিড-১৯ মোকাবিলায় বাংলাদেশের পক্ষ থেকে কী কী পদক্ষেপ নেয়া হয়েছে সেসব বিষয় তুলে ধরেন। একইসঙ্গে কোভিড-১৯ মোকাবিলায় বাংলাদেশের প্রধানমন্ত্রী শেখ হাসিনার ফলপ্রসূ দিক নির্দেশনা ও সার্বিক পরামর্শের কথাও উল্লেখ করেন তিনি।

গত ৬ সেপ্টেম্বর জাহিদ মালেক ভুটানের পারো শহরের হোটেল লা মেরিডিয়ানে ভারতের স্বাস্থ্য প্রতিমন্ত্রী ড. ভারতী প্রভীন পাওয়ারের সঙ্গে দ্বিপাক্ষিক বৈঠকে মিলিত হন। এ সময় তিনি করোনাকালীন বিভিন্ন প্রয়োজনে বাংলাদেশের প্রতি সহযোগিতায় এগিয়ে আসার জন্য ভারত সরকারের প্রতি কৃতজ্ঞতা প্রকাশ করেন।

উল্লেখ্য, গত ৫ সেপ্টেম্বর থেকে পাঁচ দিনব্যাপী বিশ্ব স্বাস্থ্য সংস্থার আঞ্চলিক সভা ভুটানের পারো শহরে শুরু হয়। সম্মেলনে বিশ্ব স্বাস্থ্য সংস্থার সহযোগিতায় ভবিষ্যতে মহামারি মোকাবিলা, কোভিড পরিস্থিতি পর্যালোচনা, সার্বজনীন স্বাস্থ্য ব্যবস্থাপনাসহ অসংক্রামক ব্যাধি মোকাবিলার কৌশল নির্ধারণসহ সার্বিক স্বাস্থ্য ব্যবস্থাপনা নিয়ে একযোগে কাজ করার বিষয়ে আলোচনা হয়।

#

মাইদুল/মোশারফ/রফিকুল/সেলিম/২০২২/২১১০ ঘণ্টা

তথ্যবিবরণী নম্বর : ৩৬৭১

**ড. আকবর আলি খানের মৃত্যুতে জনপ্রশাসন প্রতিমন্ত্রীর শোক**

ঢাকা, ২৫ ভাদ্র (৯ সেপ্টেম্বর) :

তত্ত্বাবধায়ক সরকারের সাবেক উপদেষ্টা, বিশিষ্ট অর্থনীতিবিদ ও কলামিস্ট ড. আকবর আলি খানের মৃত্যুতে গভীর শোক ও দুঃখ প্রকাশ করেছেন জনপ্রশাসন প্রতিমন্ত্রী ফরহাদ হোসেন।

আজ এক শোকবার্তায় প্রতিমন্ত্রী ড. আকবর আলি খানের রুহের মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

শিবলী/মোশারফ/রফিকুল/আব্বাস/২০২২/২০১৫ ঘণ্টা

তথ্যবিবরণী নম্বর : ৩৬৭০

**টুঙ্গিপাড়ায় প্রবাসী কল্যাণ ব্যাংকের শাখা উদ্বোধন করলেন প্রবাসী কল্যাণ মন্ত্রী**

ঢাকা, ২৫ ভাদ্র (৯ সেপ্টেম্বর) :

গোপালগঞ্জের টুঙ্গিপাড়ায় প্রবাসী কল্যাণ ব্যাংকের শাখা উদ্বোধন করেছেন প্রবাসী কল্যাণ ও বৈদেশিক কর্মসংস্থান মন্ত্রী ইমরান আহমদ।

মন্ত্রী আজ টুঙ্গিপাড়া উপজেলা অডিটোরিয়ামে আয়োজিত অনুষ্ঠানে প্রবাসী কল্যাণ ব্যাংকের ১০১তম শাখার উদ্বোধন করেন। অনুষ্ঠানে বিশেষ অতিথি হিসেবে উপস্থিত ছিলেন প্রবাসী কল্যাণ ও বৈদেশিক কর্মসংস্থান মন্ত্রণালয়ের সচিব এবং প্রবাসী কল্যাণ ব্যাংকের চেয়ারম্যান ড. আহমেদ মনিরুছ সালেহীন।

উদ্বোধন অনুষ্ঠানে প্রধান অতিথির বক্তৃতায় প্রবাসী কল্যাণ মন্ত্রী বলেন, প্রধানমন্ত্রীর দক্ষ নেতৃত্বে বাংলাদেশ আজ উন্নয়নের মহাসড়কে। বৈশ্বিক মন্দা ও করোনার অভিঘাতেও দেশের অগ্রযাত্রা অব্যাহত রয়েছে। দেশের এ উন্নয়নে প্রবাসী কর্মীদের অবদান গুরুত্বপূর্ণ উল্লেখ করে মন্ত্রী বলেন, প্রধানমন্ত্রী শেখ হাসিনা প্রবাসীদের কল্যাণের কথা বিবেচনা করে প্রবাসী কল্যাণ ব্যাংক প্রতিষ্ঠা করেছেন। তিনি বলেন, এই ব্যাংক থেকে ইতোমধ্যে লক্ষাধিক প্রবাসী কর্মী সেবাগ্রহণ করেছে। বিদেশগামী কর্মীদের ঋণ প্রদানসহ বিদেশফেরত কর্মীদের আর্থসামাজিকভাবে পুনর্বাসনে ভূমিকা রাখছে এ ব্যাংক। তিনি এ সময় বৈদেশিক কর্মসংস্থানে দালালের দৌরাত্ম ঠেকাতে সবাইকে সচেতন হওয়ার আহ্বান জানান।

গোপালগঞ্জের জেলা প্রশাসক সাহিদা সুলতানার সভাপতিত্বে অনুষ্ঠানে আরো উপস্থিত ছিলেন প্রবাসী কল্যাণ ব্যাংকের ব্যবস্থাপনা পরিচালক মোঃ মজিবর রহমান, গোপালগঞ্জ জেলা আওয়ামী লীগের সাধারণ সম্পাদক মাহবুব আলী খান, টুঙ্গিপাড়া উপজেলা আওয়ামী লীগের সিনিয়র সভাপতি ইলিয়াস হোসেন সরদার প্রমুখ।

এর আগে মন্ত্রী জাতির পিতা বঙ্গবন্ধু শেখ মুজিবুর রহমানের সমাধিতে পুষ্পস্তবক অর্পণ করেন। পুষ্পস্তবক অর্পণ শেষে তিনি জাতির পিতার আত্মার মাগফেরাত কামনা করে দোয়া ও মোনাজাত করেন।

#

রাশেদুজ্জামান/রাহাত/মোশারফ/রফিকুল/সেলিম/২০২২/১৮৪০ ঘণ্টা

**‍‍‍‍‍‍‍**তথ্যবিবরণী নম্বর : ৩৬৬৯

**কোভিড-১৯ সংক্রান্ত সর্বশেষ প্রতিবেদন**

ঢাকা, ২৫ ভাদ্র (৯ সেপ্টেম্বর) :

 স্বাস্থ্য অধিদপ্তর এবং রোগতত্ত্ব, রোগ নিয়ন্ত্রণ ও গবেষণা ইনস্টিটিউট (আইইডিসিআর)-এর তথ্যানুযায়ী গতকাল বৃহস্পতিবার সকাল ৮টা থেকে আজ শুক্রবার সকাল ৮টা পর্যন্ত ২৪ ঘণ্টায় দেশে ২৭৮ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার ৮ দশমিক ৩৪ শতাংশ। এ সময় ৩ হাজার ৩৩৪ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে ১ জন মৃত্যুবরণ করেছে। এ পর্যন্ত ২৯ হাজার ৩৩১ জন করোনায় মৃত্যুবরণ করেছেন। করোনাভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৫৮ হাজার ৩০৭ জন।

#

কবীর/রাহাত/রফিকুল/আব্বাস/২০২২/১৭৩৮ ঘণ্টা

তথ্যবিবরণী নম্বর : ৩৬৬৮

**বিএনপির সমালোচনা অহেতুক, প্রধানমন্ত্রীর ভারত সফর অত্যন্ত ফলপ্রসূ**

 **---তথ্য ও সম্প্রচার মন্ত্রী**

চট্টগ্রাম, ২৫ ভাদ্র (৯ সেপ্টেম্বর) :

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, প্রধানমন্ত্রী বঙ্গবন্ধুকন্যা শেখ হাসিনার ভারত সফর অত্যন্ত সফল এবং ফলপ্রসূ। এর মধ্যে সবচেয়ে বড় অর্জন হচ্ছে ভারতের স্থলভাগ ব্যবহার করে তৃতীয় দেশে বাংলাদেশের গার্মেন্টস পণ্যসহ বিনাশুল্কে পণ্য রপ্তানি করার সুযোগ, যেটির জন্য বহু বছর ধরে বাংলাদেশ চেষ্টা করে এসেছে। ‘অথচ এই ভারত সফর নিয়ে বিএনপি নানা ধরনের কথা বলেছে, এখন নিশ্চয়ই চুপসে গেছে কিন্তু এরপরও আজকালের মধ্যে তারা আরো কিছু একটা বলবে, উল্লেখ করে মন্ত্রী সফলভাবে ভারত সফর করে বাংলাদেশের জন্য অনেক কিছু নিয়ে আসার জন্য প্রধানমন্ত্রীকে আন্তরিক কৃতজ্ঞতা ও অভিনন্দন জানান।

আজ বন্দরনগরীতে চট্টগ্রাম প্রেসক্লাবের এস রহমান হলে চট্টগ্রাম সাংবাদিক ইউনিয়ন (সিইউজে) আয়োজিত অনুষ্ঠানে প্রধান অতিথি হিসেবে বাংলাদেশ সাংবাদিক কল্যাণ ট্রাস্টের চেক বিতরণকালে দেয়া বক্তৃতায় মন্ত্রী এসব কথা বলেন।

সিইউজে সভাপতি মোহাম্মদ আলীর সভাপতিত্বে ও যুগ্ম সম্পাদক সবুর শুভ’র সঞ্চালনায় অনুষ্ঠানে স্বাগত বক্তব্য দেন সাধারণ সম্পাদক ম. শামসুল ইসলাম। বিশেষ অতিথির বক্তব্য রাখেন বাংলাদেশ সাংবাদিক কল্যাণ ট্রাস্টের ব্যবস্থাপনা পরিচালক সুভাষ চন্দ বাদল, চট্টগ্রাম প্রেসক্লাবের সভাপতি আলী আব্বাস, সাধারণ সম্পাদক চৌধুরী ফরিদ, বাংলাদেশ ফেডারেল সাংবাদিক ইউনিয়নের সহ-সভাপতি শহীদুল আলম, চট্টগ্রাম প্রেসক্লাবের সাবেক সভাপতি ও সাংবাদিক কল্যাণ ট্রাস্টের সদস্য কলিম সরওয়ার।

ড. হাছান মাহ্‌মুদ বলেন, ‘ভারতের সাথে আমাদের সম্পর্ক ন্যায্যতার ভিত্তিতে। আমাদের সরকারই ভারতের কাছ থেকে সমস্ত কিছু আদায় করেছে। ১৯৭৪ সালে ছিটমহল চুক্তি হয়েছে। সেই ছিটমহল আমাদের অধিকারে চার দশকে কেউ আনতে পারেনি। তারা কোন দেশের নাগরিক সেটা বলতে পারতো না। শেখ হাসিনার সরকার ছিটমহলগুলো আমাদের অধিকারে এনেছেন। সম্পর্ক যে ন্যায্যতাভিত্তিক তার সবচেয়ে বড় প্রমাণ হচ্ছে, আমরা আন্তর্জাতিক আদালতে ভারতের সাথে মামলা করে সমুদ্রসীমা জয়লাভ করেছি।’

ভারতের সাথে আমাদের সম্পর্ক অত্যন্ত চমৎকার, প্রধানমন্ত্রী শেখ হাসিনা এবং প্রধানমন্ত্রী নরেন্দ্র মোদির নেতৃত্বে সেটি আরো নতুন উচ্চতায় উন্নীত হয়েছে উল্লেখ করেন সম্প্রচারমন্ত্রী। তিনি বলেন, তার প্রমাণ হচ্ছে ভারতের স্থলভাগ ব্যবহার করে তৃতীয় দেশে শুল্কমুক্ত পণ্য রপ্তানির সুযোগ দেওয়া, মাদকসহ মাত্র বিশটি পণ্য ছাড়া সকল পণ্যে ভারত আমাদেরকে ট্যারিফ সুবিধা দিয়েছে। যেটি বিএনপি আদায় করতে পারেনি। খালেদা জিয়া তো ভারতে গিয়ে আমাদের গঙ্গার পানির হিস্যার কথা বলতে ভুলেই গিয়েছিলেন। সেটিও আদায় করেছেন বঙ্গবন্ধুকন্যা শেখ হাসিনা।’

সারা দেশে আজ সাংবাদিক কল্যাণ ট্রাস্ট সাংবাদিকদের একটি আশা-ভরসার স্থল হয়ে দাঁড়িয়েছে উল্লেখ করে তথ্যমন্ত্রী হাছান মাহ্‌মুদ বলেন, ‘একজন সাংবাদিক মৃত্যুবরণ করলে তার পরিবারকে এককালীন তিন লাখ টাকা দেয়া হয়। একজন সাংবাদিক অসুস্থ হলে তাকে পঞ্চাশ হাজার থেকে দুই লাখ টাকা অনুদান দেয়া হচ্ছে। করোনাকালে ভারত, পাকিস্তান, শ্রীলঙ্কা নেপালসহ এই উপ-মহাদেশের কোনো দেশে সাংবাদিকদের করোনা সহায়তা দেওয়া হয়নি। কিন্তু বাংলাদেশে সাংবাদিক কল্যাণ ট্রাস্টের মাধ্যমে সরকার করোনাকালীন সহায়তা হিসেবে চার হাজার সাংবাদিককে সহায়তা দিয়েছে, এখনও চলমান আছে।'

ড. হাছান মাহ্‌মুদ বলেন, ‘কল্যাণ ট্রাস্টের চেক বিতরণের ক্ষেত্রে আমরা কখনো কে কোন দল বা মতের সেটি দেখি না। আমি দল করি, আমি দলীয় সরকারের মন্ত্রী, কিন্তু যখন রাষ্ট্রের দায়িত্ব পালন করছি তখন সবাইকে দুই চোখে সমভাবে দেখার চেষ্টা করি, রাষ্ট্রের সাহায্য যেন সবাই পায়। যারা প্রেসক্লাবের সামনে দাঁড়িয়ে পারলে কালকেই সরকার নামিয়ে দেয়, আমাদের বিরুদ্ধে গলা ফাটায়, তাদেরকেও আমরা কল্যাণ ট্রাস্ট থেকে সহায়তা করেছি। কিন্তু মাঝে মধ্যে বিশ্ব পরিস্থিতির সুযোগ নিয়ে বাংলাদেশে বিভ্রান্তি ছড়ানোর অপচেষ্টা হয়। কিছু কিছু সংবাদপত্র ও ইলেক্ট্রনিক মিডিয়া বিশ্বপরিস্থিতিকে আড়াল করে দেশের পরিস্থিতিটাকে ফুলিয়ে ফাঁপিয়ে দেখিয়ে মানুষের মধ্যে বিভ্রান্তি সৃষ্টির অপচেষ্টা চালায়, এটি নতুন কিছু নয়। পদ্মাসেতু যখন আমরা নির্মাণ শুরু করি তখনো বিভ্রান্তি ছড়ানো হয়েছে।’

এ সময় ড. হাছান চট্টগ্রামের ৩৬ জন সাংবাদিকের হাতে ৩৪ লাখ টাকার অনুদানের চেক তুলে দেন।

#

আকরাম/রাহাত/রফিকুল/আব্বাস/২০২২/১৮০০ ঘণ্টা

তথ্যবিবরণী নম্বর : ৩৬৬৭

**দেশের মানুষ শেখ হাসিনাকেই ক্ষমতায় রাখবে**

 **-- খাদ্যমন্ত্রী**

নওগাঁ (নিয়ামতপুর), ২৫ ভাদ্র (৯ সেপ্টেম্বর) :

আওয়ামী লীগ ক্ষমতায় আসার পর থেকে দেশের সর্বত্র উন্নয়ন হয়েছে। তাই আগামী নির্বাচনে আবারও দেশের মানুষ নৌকা মার্কায় ভোট দিয়ে প্রধানমন্ত্রী শেখ হাসিনাকে ক্ষমতায় রাখবে বলে মন্তব্য করেছেন খাদ্যমন্ত্রী সাধন চন্দ্র মজুমদার।

আজ নওগাঁর নিয়ামতপুরে জেলা পরিষদ মিলনায়তনে উপজেলা স্বেচ্ছাসেবক লীগের ত্রি-বার্ষিক সম্মেলনে প্রধান অতিথির বক্তব্যে মন্ত্রী এসব কথা বলেন।

মন্ত্রী বলেন, বাংলাদেশে আর কখনো তত্ত্বাবধায়ক সরকার আসবে না। প্রধানমন্ত্রী শেখ হাসিনা ক্ষমতায় থেকেই আগামী নির্বাচন অনুষ্ঠিত হবে। আগামী নির্বাচন ইভিএম না ব্যালটে হবে তা ঠিক করবে নির্বাচন কমিশনার।

সাধন চন্দ্র মজুমদার আরো বলেন, বিএনপি দেশে আগুন সন্ত্রাস আর জ্বালাও পোড়াও করে দেশকে অস্থিতিশীল করে তুলেছিলো। তারা আবারও আন্দোলনের নামে দেশকে অস্থিতিশীল করে তোলার চেষ্টা করছে। আওয়ামী লীগের নেতাকর্মীদের শরীরে বিন্দু পরিমাণ রক্ত থাকতে তাদের এই ষড়যন্ত্র সফল হবে না। এ সময় তারেক জিয়াকে উদ্দেশ্য করে মন্ত্রী বলেন, দেশের মানুষ আর ঘোলা পানিতে মাছ শিকার করতে দিবে না। সাহস থাকলে দেশে এসে রাজনীতি করেন।

এ সময় আগামী নির্বাচন সামনে রেখে নেতাকর্মীদের সাংগঠনিক কর্মকাণ্ড আরো শক্তিশালী ও সুসংগঠিত করার আহ্বান জানান মন্ত্রী।

সম্মেলনে কেন্দ্রীয় স্বেচ্ছাসেবক লীগের সহ-সভাপতি আব্দুর রাজ্জাক, যুগ্ম সাধারণ সম্পাদক খায়রুল হাসান জুয়েল, নওগাঁ জেলা স্বেচ্ছাসেবক লীগের ভারপ্রাপ্ত সভাপতি আবুল কালাম আজাদ, সাধারণ সম্পাদক অ্যাডভোকেট ওমর ফারুক সুমন, উপজেলা আওয়ামী লীগের সভাপতি আবুল কালাম আজাদ ও সাধারণ সম্পাদক জাহিদ হাসান বিল্পব বক্তব্য রাখেন।

#

কামাল/রাহাত/রফিকুল/শামীম/২০২২/১৬৩০ঘণ্টা

তথ্যবিবরণী নম্বর : ৩৬৬৬

**রানি দ্বিতীয় এলিজাবেথের মৃত্যুতে মন্ত্রী ও প্রতিমন্ত্রীর শোক**

ঢাকা, ২৫ ভাদ্র (৯ সেপ্টেম্বর) :

**ব্রিটেনের রানি দ্বিতীয় এলিজাবেথের মৃত্যুতে আইনমন্ত্রী আনিসুল হক** গভীর শোক ও দুঃখ প্রকাশ করেছেন। এছাড়া, শোক প্রকাশ করেছেন সংস্কৃতি বিষয়ক প্রতিমন্ত্রী কে এম খালিদ এবং পানিসম্পদ উপমন্ত্রী এ কে এম এনামুল হক শামীম।

আজ তাঁরা পৃথক শোকবার্তায় **রানি এলিজাবেথের** আত্মার শান্তি কামনা করেন এবং শোকসন্তপ্ত পরিবারের সদস্যদের প্রতি গভীর সমবেদনা জানান।

#

মেহেদী/জুলফিকার/রবি/শামীম/২০২২/১৫১৫ ঘণ্টা

তথ্যবিবরণী নম্বর : ৩৬৬৫

**ড. আকবর আলি খানের মৃত্যুতে সড়ক পরিবহন ও সেতু মন্ত্রীর শোক**

ঢাকা, ২৫ ভাদ্র (৯ সেপ্টেম্বর) :

সাবেক তত্ত্বাবধায়ক সরকারের উপদেষ্টা, অর্থনীতিবিদ, ইতিহাসবিদ, গবেষক ও শিক্ষক ড. আকবর আলি খানের মৃত্যুতে গভীর শোক ও দুঃখ প্রকাশ করেছেন সড়ক পরিবহন ও সেতু মন্ত্রী এবং বাংলাদেশ আওয়ামী লীগের সাধারণ সম্পাদক ওবায়দুল কাদের।

আজ এক শোকবার্তায় মন্ত্রী প্রয়াত ড.আকবর আলি খানের শোকসন্তপ্ত পরিবারের সদস্যদের প্রতি গভীর সমবেদনা জানান এবং তাঁর বিদেহী আত্মার মাগফেরাত কামনা করেন।

#

ওয়ালিদ/মেহেদী/জুলফিকার/রবি/শামীম/২০২২/১৫১০ ঘণ্টা

তথ্যবিবরণী নম্বর : ৩৬৬৪

**আকবর আলি খানের মৃত্যুতে পররাষ্ট্রমন্ত্রীর শোক**

ঢাকা, ২৫ ভাদ্র (৯ সেপ্টেম্বর) :

তত্ত্বাবধায়ক সরকারের সাবেক উপদেষ্টা, অর্থনীতিবিদ ড. আকবর আলি খানের মৃত্যুতে গভীর শোক ও দুঃখ প্রকাশ করেছেন পররাষ্ট্রমন্ত্রী ড. এ কে আব্দুল মোমেন।

আজ এক শোকবার্তায় মন্ত্রী মরহুমের বিদেহী আত্মার মাগফেরাত কামনা করেন এবং তাঁর শোকসন্তপ্ত পরিবারের সদস্যদের প্রতি গভীর সমবেদনা জানান।

#

মোহসিন/মেহেদী/জুলফিকার/রবি/শামীম/২০২২/১৫০৮ ঘণ্টা

তথ্যবিবরণী নম্বর : ৩৬৬৩

**ডিজিটাল কমার্সের জন‌্য ডাকঘর এখন একটি নির্ভরযোগ‌্য প্রতিষ্ঠান**

 **-ডাক ও টেলিযোগাযোগ মন্ত্রী**

ঢাকা, ২৫ ভাদ্র (৯ সেপ্টেম্বর) :

ডাক ও টেলিযোগাযোগ মন্ত্রী মোস্তাফা জব্বার বলেছেন, ডাকের দিন শেষ হয়নি, বরং আরও বাড়ছে। ডিজিটাল কমার্সের জন‌্য ডাকঘর এখন একটি নির্ভরযোগ‌্য প্রতিষ্ঠানে পরিণত হয়েছে। তিনি বলেন, প্রধানমন্ত্রী শেখ হাসিনার দিকনির্দেশনায় ডিজিটাল যুগের উপযোগী ডাক ব‌্যবস্থা প্রতিষ্ঠায় ডাকঘর ডিজিটাইজেশনের পথ নকশা আমরা তৈরি করছি। খুব শিগগিরই তা বাস্তবায়ন শুরু হবে।

ডাক ও টেলিযোগাযোগ মন্ত্রী গতকাল ঢাকা জিপিও পরিদর্শনকালে এ কথা বলেন। এসময় মন্ত্রী গ্রাহকদের সাথে কথা বলেন এবং গ্রাহকদের প্রতিক্রিয়া জানতে চান। গ্রাহকগণ তাদের সন্তুষ্টির কথা ব্যক্ত করেন। পরিদর্শনকালে মন্ত্রী জিপিও‘র বিভিন্ন শাখা পরিদর্শন করেন।

মন্ত্রী বলেন, ইতোমধ্যে ১৪টি শর্টিং সেন্টার নির্মাণ ও ডিজিটাইজ করা হচ্ছে। একই সাথে রেলে চিলিং বগি ও ডাকের অন্যান্য গাড়িতে চিলিং ভ্যান চালু করার উদ্যোগ আমরা গ্রহণ করেছি। ডাক ব্যবস্থাকে ডিজিটাইজ করার পাশাপাশি কর্মরত ৪৫ হাজার কর্মকর্তা কর্মচারীকেও ডিজিটাল দক্ষতা প্রদানের  মাধ‌্যমে ডাকঘর ডিজিটাল করার কাজ আমরা শুরু করেছি। এর ফলে উৎপাদনমুখী কর্মকাণ্ডের ডিজিটাইজেশনের ভিত তৈরি হয়েছে। ডাক বিভাগের কর্মকর্তাসহ সংশ্লিষ্ট বিশেষজ্ঞদের নিয়ে তৈরি করা এ মহাপরিকল্পনা বাস্তবায়নের মাধ্যমে সহসাই ডাকসেবা কাঙ্খিত মানে উন্নীত হবে।

উল্লেখ্য, ডাকঘর ডিজিটাইজেশনের অভিযাত্রার ধারাবাহিকতায় পয়েন্টস অব সেলস মেশিনের মাধ্যমে ডাকদ্রব্যে সংযুক্ত বারকোড স্ক্যান করে প্রয়োজনীয় তথ্য ইনপুটসহ প্রেরক প্রাপকের ঠিকানার ছবি সংযুক্ত করে বুকিং সম্পন্ন করার ফলে গ্রাহকগণ সহজেই বারকোড স্ক্যান করে তাদের ডাকদ্রব্যের অবস্থান শনাক্ত করতে পারছেন। এছাড়াও গ্রাহকদের সুবিধার্থে ঢাকা জিপিওসহ গুরুত্বপূর্ণ ডাকঘরসমূহে ডিজিটাল সিরিয়াল সিস্টেম চালু করা হয়েছে।

#

শেফায়েত/মেহেদী/জুলফিকার/রবি/মানসুরা/২০২২/১৩২৮ ঘণ্টা

**‍‍‍‍‍‍‍**

তথ্যবিবরণী নম্বর : ৩৬৬২

**নতুন প্রজন্মকে স্বাধীনতার সঠিক ইতিহাস শেখান**

 **- সংস্কৃতি প্রতিমন্ত্রী**

ঢাকা, ২৫ ভাদ্র (৯ সেপ্টেম্বর) :

সংস্কৃতি বিষয়ক প্রতিমন্ত্রী কে এম খালিদ বলেছেন, ১৯৭৫ সাল থেকে ১৯৯৬ সাল পর্যন্ত দীর্ঘ ২১ বছর নতুন প্রজন্মসহ জাতিকে স্বাধীনতার সঠিক ইতিহাস জানানো হয়নি, অন্ধকারে রাখা হয়েছে। এসময় যারা জন্মগ্রহণ করেছে, তারা স্বাধীনতার সঠিক ইতিহাস শিখতে পারেনি। ২১ বছরে জাতির যে ক্ষতি হয়েছে তা পূরণ হতে কমপক্ষে ৪২ বছর সময় লাগবে। তাই তিনি অভিভাবকদের প্রতি আহবান জানান, ‘বাচ্চাদের স্বাধীনতার সঠিক ইতিহাস শেখান, তাদের দেশপ্রেমে উদ্বুদ্ধ করুন।’

প্রতিমন্ত্রী আজ রাজধানীর আগারগাঁওয়ে জাতীয় গ্রন্থাগার মিলনায়তনে শিশু সংগঠন খেলাঘর এর ৭০ বছর পূর্তি উপলক্ষ্যে 'খেলাঘর ঢাকা মহানগর উত্তর সম্মেলন ২০২২' এর উদ্বোধন অনুষ্ঠানে প্রধান অতিথির বক্তব্যে এসব কথা বলেন। সম্মেলনের স্লোগান নির্ধারণ করা হয়েছে- ‘চাঁদের মত মুখগুলোকে বাঁচাও কালো আঁধার থেকে।’

প্রতিমন্ত্রী বলেন, আজকের শিশুরা অনেক বেশি মেধাবী ও প্রতিভার অধিকারী। তারা দেশ-বিদেশ সম্পর্কে অনেক জ্ঞান রাখে। তাদের সঠিকভাবে কাজে লাগাতে পারলে উন্নত, সমৃদ্ধ বাংলাদেশ গঠন কোন কঠিন কাজ হবে না। অভিভাবকদের প্রতি কৃতজ্ঞতা জানিয়ে কে এম খালিদ বলেন, কোন এক সময় শিশুরা ঠিকমতো জাতির পিতার নাম বলতে পারতো না এবং স্বাধীনতার ইতিহাস জানতো না। কিন্তু এখন প্রথম শ্রেণির  শিক্ষার্থীও সঠিকভাবে জাতির পিতার নাম বলতে পারে। অভিভাবকরাই এখন বাচ্চাদের সঠিক ইতিহাস শেখাচ্ছেন।

সম্মেলনের প্রস্তুতি পরিষদের চেয়ারম্যান বিশিষ্ট অভিনেত্রী আফসানা মিমি'র সভাপতিত্বে সম্মেলন উদ্বোধন করেন খেলাঘর কেন্দ্রীয় কমিটির চেয়ারপার্সন প্রফেসর মাহফুজা খানম। অনুষ্ঠানে বক্তৃতা করেন অতীশ দীপঙ্কর বিজ্ঞান ও প্রযুক্তি বিশ্ববিদ্যালয়ের ট্রাস্টি বোর্ডের চেয়ারম্যান অ্যাডভোকেট মোঃ লিয়াকত আলী সিকদার ও খেলাঘর কেন্দ্রীয় কমিটির সভাপতিমণ্ডলীর সদস্য ডাঃ লেলিন চৌধুরী।

#

ফয়সল/মেহেদী/জুলফিকার/রবি/শামীম/২০২২/১৪৩২ ঘণ্টা

তথ্যবিবরণী নম্বর : ৩৬৬১

**বাংলাদেশ থেকে উচ্চতর ডিগ্রীধারী ফিলিস্থিনি ও জর্ডানীরা এদেশের শুভেচ্ছা দূত**

-**পররাষ্ট্রমন্ত্রী**

আম্মান (জর্ডান), ৯ সেপ্টেম্বর :

জর্ডানের রাজধানী আম্মানের একটি হোটেলে গতকাল বাংলাদেশ দূতাবাসের উদ্যোগে বিভিন্ন সময়ে বাংলাদেশের বিভিন্ন বিশ্ববিদ্যালয় থেকে এমবিবিএস ও অন্যান্য উচ্চতর শিক্ষা সম্পন্ন করা প্যালেস্টিনিয়ান ও জর্ডানিয়ান ডাক্তারদের এক সংবর্ধনা অনুষ্ঠানের আয়োজন করা হয়। অনুষ্ঠানে জর্ডানে নিযুক্ত বাংলাদেশের রাষ্ট্রদূত নাহিদা সোবহান উপস্থিত ছিলেন।

একটি ভিডিও বার্তায় পররাষ্ট্রমন্ত্রী ড. এ কে আব্দুল মোমেন বলেন, বাংলাদেশ সরকার প্রতিবছর উচ্চশিক্ষা অর্জনের জন্য প্যালেস্টিনিয়ান ছাত্রদের দেশের বিভিন্ন বিশ্ববিদ্যালয় ও মেডিকেল কলেজে অধ্যয়নের সুযোগ করে দিয়ে থাকে। তিনি আশাবাদ ব্যাক্ত করে বলেন, তারা উচ্চতর শিক্ষা সম্পন্ন করে বাংলাদেশের এক একজন শুভেচ্ছা দূত হিসেবে বিশ্বপরিমণ্ডলে এদেশের ভাবমূর্তি তুলে ধরবেন।

 রাষ্ট্রদূত নাহিদা সোবহান বলেন, প্যালেস্টাইন ও জর্ডানের সাথে বাংলাদেশের ঐতিহাসিক সম্পর্ক রয়েছে। ভ্রাতৃপ্রতিম দু’দেশ তাদের পারস্পরিক সহযোগিতা বৃদ্ধিতে প্রতিনিয়ত কাজ করে যাচ্ছে।

 অনুষ্ঠানে বাংলাদেশের উন্নয়ন ও সংস্কৃতি বিষয়ক একটি ভিডিও প্রদর্শন করা হয়।

#

মেহেদী/জুলফিকার/রবি/মানসুরা/২০২২/৯৪৫ ঘণ্টা

তথ্যবিবরণী নম্বর : ৩৬৬০

**রানি দ্বিতীয় এলিজাবেথের মৃত্যুতে বাংলাদেশে তিন দিনের রাষ্ট্রীয় শোক**

ঢাকা, ২৫ ভাদ্র (৯ সেপ্টেম্বর) :

**ব্রিটেনের রানি দ্বিতীয় এলিজাবেথের মৃত্যুতে শ্রদ্ধা জানিয়ে আজ ৯ সেপ্টেম্বর শুক্রবার থেকে ১১ সেপ্টেম্বর ২০২২ রবিবার পর্যন্ত বাংলাদেশে রাষ্ট্রীয়ভাবে ৩ দিনের শোক ঘোষণা করেছে সরকার।**

এ উপলক্ষ্যে ৯ সেপ্টেম্বর থেকে ১১ সেপ্টেম্বর পর্যন্ত বাংলাদেশের সকল সরকারি, আধাসরকারি, স্বায়ত্তশাসিত প্রতিষ্ঠান এবং শিক্ষা প্রতিষ্ঠানসহ সকল সরকারি ও বেসরকারি ভবন এবং বিদেশে বাংলাদেশ মিশনসমূহে জাতীয় পতাকা অর্ধনমিত থাকবে এবং তাঁর বিদেহী আত্মার শান্তির জন্য বিশেষ প্রার্থনার আয়োজন করা হবে।

মন্ত্রিপরিষদ বিভাগ আজ এক প্রজ্ঞাপনের মাধ্যমে এ তথ্য জানায়।

#

আসাদ/মেহেদী/জুলফিকার/রবি/শামীম/২০২২/১২২১ ঘণ্টা